ইমামদের কী বার্তা মুখ্যমন্ত্রীর? দেখুন বড় আপডেট

ওয়েব ডেস্ক: বুধবার বাংলার জন্য বড় দিন। কারণ, মুখ্যমন্ত্রী মমতা বন্দ্যোপাধ্যায় (Mamata Banerjee) আজ দুটি গুরুত্বপূর্ণ বৈঠকে ব্যাস্ত আছেন। সকাল ১১টায় তিনি উপস্থিত হন নেতাজি ইন্ডোর স্টেডিয়ামে (Netaji Indoor Stadium) রাজ্যের ইমাম-মোয়াজ্জেমদের সঙ্গে বৈঠকের জন্য।

ওয়াকফ বিল নিয়ে প্রথম থেকেই সরব ছিলেন মুখ্যমন্ত্রী মমতা বন্দ্যোপাধ্যায় এবং তৃণমূল কংগ্রেস। সেই আইন নিয়ে উত্তপ্ত বাংলাও। আর সেই নিয়েই বেশ কয়েকদিন ধরেই মুর্শিদাবাদ সহ মালদহ, এবং দক্ষিণ ২৪ পরগণা বিভিন্ন এলাকায় অশান্তির সৃষ্টি হয়। ইতিমধ্যেই মুর্শিদাবাদে মোতায়েন করা হয়েছে কেন্দ্রীয় বাহিনী, কারণ সেখানে বহু মানুষ এখনও ঘরছাড়া।

আরও পড়ুন: মুর্শিদাবাদের অশান্তি নিয়ে কাকে নিশানা করলেন মমতা?

নেতাজি ইন্ডোর স্টেডিয়ামের বৈঠক থেকে আজ মুখ্যমন্ত্রী সাফ ঘোষণা করে দেন নতুন ওয়াকফ সংশোধনী আইন কোনভাবেই কার্যকর হবে না বাংলাতে।

উত্তপ্ত মুর্শিদাবাদ, সেই প্রশঙ্গে মুখ্যমন্ত্রী বলেন, “কিছু প্ররোচনা দেওয়া হয়েছে। যে এলাকাগুলিতে অশান্তি হয়েছে, সেটা মুর্শিদাবাদ আসন নয়, মালদহের আসন। কংগ্রেসের জেতা আসন। জেতার সময় জিতবে, কিন্তু অশান্তির সময় রাস্তায় নামবে না। কেন তারা দায়িত্ব নিচ্ছেন না তা নিয়েও প্রশ্ন তোলেন মুখ্যমন্ত্রী। কেন জনপ্রতিনিধি হয়েও এই অশান্তির ঘটনার পর দায়িত্ব নিচ্ছেন না?” প্রশ্ন তুলে দেন মুখ্যমন্ত্রী।

ইতিমধ্যেই মুর্শিদাবাদে ওয়াকফ আইন নিয়ে যেই প্রতিবাদ চলছে তাতে নিহত হয়েছেন ৩জন। আর সেই কথাও আজ মুখ্যমন্ত্রী মমতা বন্দ্যোপাধ্যায় উল্লেখ করেন। নিহতের পরিবারকে ১০ লক্ষ টাকা করে আর্থিক সাহায্যের ঘোষণা করলেন মুখ্যমন্ত্রী মমতা বন্দ্যোপাধ্যায়। শুধু তাই নয়, ওয়াকফ আইন নিয়ে প্রতিবাদের জেরে যাদের বাড়ি ভেঙে গিয়েছে, তাদের বাড়িও গড়া দেওয়া হবে বলে জানান মুখ্যমন্ত্রী। বাংলার বাড়ি প্রকল্পের আওতায় নির্মাণ করে দেওয়া হবে বাড়ি। শুধুতাই নয় দাঙ্গাতে বেশ কয়েকটা দোকানও ভাঙচুর করা হয়, সেগুলিও হিসেব করে মুখ্য সচিবকে নির্দিষ্ট সাহায্যের নির্দেশ দিয়েছেন মুখ্যমন্ত্রী।

পাশাপাশি আজ বৈঠক থেকে মুখ্যমন্ত্রী মমতা বন্দ্যোপাধ্যায় জানান, ‘যতদিন আমি থাকব হিন্দু-মুসলিম বিভাজন করতে দেব না’। সম্প্রীতির বার্তা তুলে ধরেন তিনি। মমতা বন্দ্যোপাধ্যায় বলেন, ‘আমাদের উপর ভরসা রাখুন। যতদিন থাকব হিন্দু-মুসলিম বিভাজন করতে দেব না। বিজেপি সরকারে এলে তো খেতেও দেবে না। মাছ-মাংস সব বন্ধ করে দেবে।’

পাশাপাশি এক হাত নেন তিনি যোগী আদিত্যনাথকেও। মুখ্যমন্ত্রী বলেন, ‘ আজকে বড় বড় কথা বলছেন যোগী। কজন লোককে একাউন্টারে মেরেছেন? মহাকুম্ভে কতজনের মৃত্যু হয়েছে? হিসেব দিন’।

পাশাপাশি মুখ্যমন্ত্রী সকলের কাছে অনুরোধ করেন, ‘ হাত জোড় করে বলছি বিজেপি-র উস্কানিতে পা দেবেন না’। তিনি বলেন, বিজেপির পক্ষ থেকে ভুয়ো ভিডিও ছড়িয়ে অশান্তি তৈরির চেষ্টা করা হচ্ছে। শুধুতাই নয়, তিনি আরও বলেন, কিছু মেডিয়া এই ভুয়ো ভিডিও দেখিয়ে অশান্তি বাড়ানোর চেষ্টা করছে।

দেখুন অন্য খবর